กกพ. เผยรายชื่อผู้ผ่านคุณสมบัติโซลาร์ฟาร์มราชการ-สหกรณ์วันนี้
วันนี้(11 ธ.ค) กกพ. ประกาศรายชื่อผู้ผ่านคุณสมบัติโครงการโซลาร์ฟาร์มส่วนราชการและสหกรณ์เบื้องต้น จากที่มีผู้ยื่นขอ PPA หลายราย ซึ่งกกพ.จะจับฉลากผู้ได้ใบอนุญาตวันที่ 15 ธ.ค. ประกาศผลอย่างเป็นทางการ 24 ธ.ค. และมีกำหนดจ่ายไฟ (COD) ไม่เกิน 30 ก.ย. 2559 สำหรับหุ้นที่คาดว่าจะได้รับประโยชน์มี SUPER, FER, LOXLEY, GUNKUL, IFEC, SPCG, DEMCO, BCP, TSE และ PSTC
11 ธ.ค. 2558

ผู้สื่อข่าวรายงานว่า วันนี้(11 ธ.ค.)  คณะกรรมการกำกับกิจการพลังงาน (กกพ.) ประกาศรายชื่อผู้ผ่านคุณสมบัติโครงการโซลาร์ฟาร์มส่วนราชการและสหกรณ์เบื้องต้น โดยกกพ.จะประกาศรายชื่อผู้ที่ผ่านการตรวจสอบคุณสมบัติ ณ สำนักงานกกพ. และผ่านทางเว็บไซต์ของสำนักงานกกพ.  และในส่วนของการจับสลากกกพ.ได้กำหนดเป็นวันที่ 15 ธ.ค.58 ระหว่างเวลา 9.00-15.00 น. หลังจากนั้นจะประกาศรายชื่อโครงการที่ผ่านการพิจารณาในวันที่ 24 ธ.ค.58
กกพ.เปิดรับยื่นโซลาร์ฟาร์มส่วนราชการสหกรณ์ภาคการเกษตร 1-10 พ.ย.คาดว่าจะมีหน่วยงานราชการและสหกรณ์ฯเข้ายื่นคุณสมบัติเพื่อขอรับใบอนุญาตในเฟสแรกไม่น้อยกว่า 1,000 ราย จากเป้าหมายรวม 600 เมกะวัตต์
รวมถึงคาดว่าจะจ่ายไฟเข้าสู่ระบบเชิงพาณิชย์(SCOD)ได้ตามกำหนดภายในเดือน ก.ย.59 และมีเม็ดเงินลงทุนใหม่ไม่น้อยกว่า 3.6 หมื่นล้านบาท มีส่วนช่วยกระตุ้นเศรษฐกิจในปี 59 ให้ปรับตัวดีขึ้น
โดย กกพ.ได้ออกประกาศและหลักเกณฑ์การรับซื้อไฟฟ้าโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน สำหรับหน่วยงานราชการและสหกรณ์ภาคการเกษตร พ.ศ.2558 ซึ่งมีผลบังคับใช้เมื่อวันที่ 17 ก.ย.58 โดยการรับซื้อไฟฟ้าดังกล่าวมีปริมาณรวมไม่เกิน 800 เมกะวัตต์(MW) แบ่งการรับซื้อเป็น 2 ระยะ
สำหรับระยะแรกออกประกาศรับซื้อสำหรับพื้นที่ที่มีความพร้อมด้านระบบสายส่งไฟฟ้าก่อน โดยมีเป้าหมายรับซื้อจำนวน 600 เมกะวัตต์ มีกำหนดการจ่ายไฟฟ้าเข้าระบบเชิงพาณิชย์(SCOD) ไม่เกินวันที่ 30 ก.ย.59 ซึ่งให้ผู้ที่สนใจยื่นแบบคำขอและเอกสารที่เกี่ยวข้องตั้งแต่วันที่ 1-10 พ.ย.58 และจะรู้ผลภายในเดือนธ.ค.58 ส่วนระยะที่สอง กกพ.จะออกประกาศรับซื้อไฟฟ้าสำหรับพื้นที่ที่เหลือต่อไป โดยจะมีกำหนดวัน SCOD ตั้งแต่วันที่ 1 ม.ค.-30 มิ.ย.61
การรับซื้อไฟฟ้าตามโครงการดังกล่าวนั้น แต่ละโครงการต้องมีขนาดกำลังการผลิตติดตั้งไม่เกิน 5 เมกะวัตต์ มีอายุสัญญาซื้อขายไฟฟ้า 25 ปี และจะได้รับอัตรารับซื้อไฟฟ้าแบบ FiT ที่ 5.66 บาท/หน่วย ทั้งนี้ หากไม่มีการเริ่มต้นซื้อขายไฟฟ้าภายในกำหนดวัน SCOD ให้ถือว่าสัญญาซื้อขายไฟฟ้าเป็นอันสิ้นสุด ยกเว้นกรณีเป็นเหตุสุดวิสัยตามที่กำหนดในสัญญา
สำหรับเป้าหมายการรับซื้อไฟฟ้าในระยะที่ 1 จำนวน 600 เมกะวัตต์ กกพ.ได้แบ่งเป้าหมายการรับซื้อไฟฟ้าใน 3 พื้นที่ ประกอบด้วย พื้นที่ของการไฟฟ้านครหลวง (กฟน.) จำนวน 200 เมกะวัตต์ ,พื้นที่การไฟฟ้าส่วนภูมิภาค(กฟภ.) จำนวน 389 เมกะวัตต์ แบ่งเป็น ภาคเหนือ 5 เมกะวัตต์ ,ภาคตะวันออก 87 เมกะวัตต์ ,ภาคตะวันตก 159 เมกะวัตต์ และภาคกลาง 138 เมกะวัตต์ และพื้นที่ของกิจการไฟฟ้า สวัสดิการสัมปทานกองทัพเรือ จำนวน 11 เมกะวัตต์
โดยขั้นตอนการคัดเลือกนั้น กกพ.จะพิจารณาความครบถ้วนของเอกสาร ศักยภาพระบบไฟฟ้าในเขตพื้นที่ที่ตั้งโครงการ ความพร้อมของเงินทุน และความพร้อมของวงเงินสินเชื่อก่อน และเมื่อได้ผู้ที่ผ่านการตรวจสอบคุณสมบัติแล้ว กกพ.จะใช้วิธีจับสลากเพื่อคัดเลือกว่ากลุ่มใดจะได้จับสลากก่อน โดยกลุ่มที่ได้จับสลากก่อนจะได้รับการคัดเลือกก่อน และจะพิจารณาตามเงื่อนไขศักยภาพของ Feeder (สายป้อน) ต่อไป
สำหรับหุ้นที่คาดว่าจะได้รับประโยชน์มี SUPER, FER, LOXLEY, GUNKUL, IFEC, SPCG, DEMCO, BCP, TSE และ PSTC
ด้านบล.ฟินันเซีย ไซรัส ระบุในบทวิเคราะห์ หุ้นโรงไฟฟ้าแสงอาทิตย์ วันนี้กกพ.จะประกาศรายชื่อผู้ผ่านคุณสมบัติเข้าร่วมชิงเค้กโซลาร์ฟาร์มราชการและสหกรณ์เฟสแรก 600MW อายุสัญญา 5 ปี อัตรารับซื้อไฟฟ้าแบบ FiT 5.66 บาท/หน่วย มีผู้ยื่นขอ PPA หลายรายเช่น TSE, SENA, SPCG, DEMCO, GUNKUL เป็นต้น
พร้อมเลือก GUNKUL (เป้าหมายปีหน้า 26 บาท) เป็น Top pick เพราะนอกจากมีโอกาสได้ PPA แล้ว (ตั้งเป้า 60MW) ยังมีโอกาสสูงได้รับงานก่อสร้าง (EPC) เพราะมีคู่แข่งน้อยมาก
 